CELEX: 32019D1957
Language: et
Date: 2019-11-25 00:00:00
Title: Komisjoni Rakendusotsus (EL) 2019/1957, 25. november 2019, milles käsitletakse Euroopa Parlamendi ja nõukogu määruse (EL) 2018/1139 kohast hindamist seoses Ühendkuningriigi tehtud erandiga komisjoni rakendusmääruse (EL) nr 923/2012 teatavatest sisulistest nõuetest (teatavaks tehtud numbri C(2019) 8345 all) (Ainult ingliskeelne tekst on autentne) (EMPs kohaldatav tekst)

27.11.2019   
               
               
                  ET
               
               
                  Euroopa Liidu Teataja
               
               
                  L 306/35
               
            
         KOMISJONI RAKENDUSOTSUS (EL) 2019/1957,
         25. november 2019,
         milles käsitletakse Euroopa Parlamendi ja nõukogu määruse (EL) 2018/1139 kohast hindamist seoses Ühendkuningriigi tehtud erandiga komisjoni rakendusmääruse (EL) nr 923/2012 teatavatest sisulistest nõuetest
         (teatavaks tehtud numbri C(2019) 8345 all)
         (Ainult ingliskeelne tekst on autentne)
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 4. juuli 2018. aasta määrust (EL) 2018/1139, mis käsitleb tsiviillennunduse valdkonna ühisnorme ja millega luuakse Euroopa Liidu Lennundusohutusamet ning millega muudetakse Euroopa Parlamendi ja nõukogu määrusi (EÜ) nr 2111/2005, (EÜ) nr 1008/2008, (EL) nr 996/2010, (EL) nr 376/2014 ja Euroopa Parlamendi ja nõukogu direktiive 2014/30/EL ning 2014/53/EL ning tunnistatakse kehtetuks Euroopa Parlamendi ja nõukogu määrused (EÜ) nr 552/2004 ja (EÜ) nr 216/2008 ning nõukogu määrus (EMÜ) nr 3922/91, (1) eriti selle artikli 71 lõiget 2,
         ning arvestades järgmist:
         
                     (1)
                  
                  
                     20. septembril 2019 teatas Ühendkuningriik komisjonile, Euroopa Liidu Lennundusohutusametile (edaspidi „lennundusohutusamet“) ja teistele liikmesriikidele, et on vastavalt määruse (EL) 2018/1139 artikli 71 lõikele 1 teinud kõigile õhusõiduki käitajatele, kes on Ühendkuningriigis lennanud kuni 3 000 jala kõrgusel keskmisest merepinnast ja D-klassi õhuruumis, erandi komisjoni rakendusmääruse (EL) nr 923/2012 (2) lisa punkti SERA.5005 alapunktis a (visuaallennureeglid) sätestatud nõuetest. Teatatud erandiga sätestatakse muu hulgas, et samasugune varasem erand, millest teatati komisjonile 17. aprillil 2019, tühistatakse alates 12. septembrist.
                  
               
                     (2)
                  
                  
                     Eespool nimetatud erand on lubatud juhul, kui õhusõiduk lendab järgmistel kumulatiivsetel tingimustel: i) ainult päeval, ii) kiirusel, mis vastavalt õhkkiiruse näidikule on kuni 140 sõlme, et oleks tagatud piisav võimalus aegsasti jälgida muud liiklust ja märgata võimalikke takistusi, et vältida kokkupõrget, iii) lend toimub väljaspool pilvi ja maapind on nähtav ning kui õhusõiduk ei ole kopter, siis vähemalt 5 km nähtavusega lennul, või kui õhusõiduk on kopter, vähemalt 1 500 m nähtavusega lennul.
                  
               
                     (3)
                  
                  
                     Ühendkuningriik on teinud kõnealuse erandi, et hõlbustada ohutut üleminekut tulevastele õhuruuminõuetele, mis on sõnastatud riigi läbi vaadatud kõrgetasemelises tegevuskavas, ja eelkõige selleks, et anda aega lennuliiklusteenistuse selliste menetluslike muudatuste rakendamiseks, mis on vajalikud asjakohaste SERA nõuete ohutuks kohaldamiseks, ning et silmas pidada õhuruumi ajakohastamist. Lisaks kirjeldas Ühendkuningriik mitmesuguseid leevendusmeetmeid, mida koos erandiga kohaldatakse.
                  
               
                     (4)
                  
                  
                     Vabastus anti ajavahemikuks 12. septembrist 2019 kuni 25. märtsini 2020. Alates 2014. aastast on Ühendkuningriik teinud kaheksa erandit rakendusmääruse (EL) nr 923/2012 lisa punkti SERA.5005 alapunkti a nõuetest ning erandite kumulatiivne kestus on kuuskümmend üks kuud (3). Lähtudes põhimõttest, mille kohaselt kohaldatakse uusi norme varasema normi kehtivusajal tekkinud olukorra tulevastele tagajärgedele kohe, tuleb määruse (EL) 2018/1139 artikli 71 lõikes 2 osutatud kaheksa kuu pikkuste perioodide arvutamisel võtta arvesse kõnealuse määruse jõustumisele eelnevaid perioode. Seda silmas pidades hindas amet, kas kõnealuse määruse artikli 71 lõikes 1 sätestatud tingimused on täidetud, ja jõudis järeldusele, et mõni neist ei ole täidetud.
                  
               
                     (5)
                  
                  
                     Komisjon nõustub lennundusohutusameti soovitusega.
                  
               
                     (6)
                  
                  
                     Määruse (EL) 2018/1139 artikli 71 lõike 1 kohaselt võib liikmesriik teha kõnealuse määruse kohaldamisalasse kuuluvale füüsilisele või juriidilisele isikule erandi ainult siis, „kui tegemist on seda isikut mõjutavate teatavate kiireloomuliste ettenägematute asjaolude või kiireloomuliste käitamisvajadustega“ ning kui on täidetud kõik kõnealuse artikli punktides a–d sätestatud tingimused.
                  
               
                     (7)
                  
                  
                     Komisjon on seisukohal, et erand ei vasta „kiireloomuliste käitamisvajaduste“ tingimustele. Seda järeldust kinnitab korduv sama tüüpi erandi tegemine alates 13. novembrist 2014. Erandi pidev kordamine näitab, et erandi kestus ei ole piiratud ja et selle tegelik eesmärk on säilitada pikaajaline erand punkti SERA.5005 alapunkti a nõuetest, mitte aga rahuldada selle isiku erilist kiireloomulist käitamisvajadust, kelle suhtes neid sätteid kohaldatakse. Samuti ei muuda seda järeldust asjaolu, et Ühendkuningriik märkis oma teates, et ta ei ole kehtestanud D-klassi õhuruumis miinimumkaugust pilvedest ja on teatanud, et võtab meetmeid rakendusmääruse (EL) nr 923/2012 järgimiseks pikemas perspektiivis.
                  
               
                     (8)
                  
                  
                     Eespool esitatud kaalutlusi silmas pidades ei pea komisjon hindama, kas määruse (EL) 2018/1139 artikli 71 lõike 1 alapunktide a–d nõuded on täidetud. Komisjon on siiski täheldanud järgmist.
                  
               
                     (9)
                  
                  
                     Komisjon leiab, et erand ei vasta määruse (EL) 2018/1139 artikli 71 lõike 1 punktis a sätestatud tingimusele, sest sellest erandist tingitud vajadusi saab piisaval määral käsitleda muul viisil kooskõlas määrusega. Hoolimata Ühendkuningriigi väidetest võimaldab rakendusmäärus (EL) nr 923/2012 vajadusi asjakohaselt rahuldada ilma erandit kohaldamata. Kõnealuse määruse kohaselt võib lende käitada „eri-VFR-lendudena“, nagu on sätestatud punktis SERA.5010 (eri-VFR-lennud lähialas), mis toimuvad lähialas lennujuhi loal visuaallennuilmast halvema ilma korral. Teise võimalusena võiks juhul, kui teatavasse õhuruumiklassi on vaja lisada vähem piiravate tingimustega klassi kuuluvad lennud, kaaluda järgmisi lahendusi: asjaomase õhuruumi ümberklassifitseerimine või asjaomase õhuruumi mahu ümberkujundamine, määratledes õhuruumipiirangud või reservatsioonid või vähem piiravate tingimustega õhuruumiosade (nt koridorid) alamahud, nagu on sätestatud punkti SERA.6001 alapunktis a.
                  
               
                     (10)
                  
                  
                     Samuti ei vasta erand ohutusnõuetele ega määruse (EL) 2018/1139 olulistele nõuetele. Sellega seoses osutab komisjon oma varasemale otsusele (põhjendused 11–13), milles käsitletakse erandit rakendusmääruse (EL) nr 923/2012 lisa punkti SERA.5005 alapunktist a (4).
                  
               
                     (11)
                  
                  
                     Kokkuvõttes leitakse, et 17. aprillil 2019 teatatud erandi rakendamine kahjustab ohutustaset ning et erand ei vasta määruses (EL) 2018/1139 sätestatud üldistele ohutuseesmärkidele.
                  
               
                     (12)
                  
                  
                     Samuti märgib komisjon, et vastavalt komisjoni varasemale otsusele, mis käsitleb erandit rakendusmääruse (EL) nr 923/2012 lisa punkti SERA.5005 alapunktist a, (5) pidi Ühendkuningriik erandi tühistama, selle asemel et selle kohaldamist ajaliselt pikendada, nagu ta teinud on.
                  
               
                     (13)
                  
                  
                     29. märtsil 2017 esitas Ühendkuningriik Euroopa Liidu lepingu (edaspidi „ELi leping“) artikli 50 kohase teate oma kavatsuse kohta liidust välja astuda. Vastavalt ELi lepingu artikli 50 lõikele 3 lõpeb aluslepingute kohaldamine väljaastuva liikmesriigi suhtes väljaastumislepingu jõustumise kuupäeval või lepingu puudumisel kahe aasta möödumisel teatest, kui Euroopa Ülemkogu kokkuleppel asjaomase liikmesriigiga ei otsusta ühehäälselt seda tähtaega pikendada. Kõnealust tähtaega on pikendatud kolm korda, viimati Euroopa nõukogu otsusega (EL) 2019/1810, (6) millega pikendati seda kõige rohkem 31. jaanuarini 2020.
                  
               
                     (14)
                  
                  
                     Nõukogu andis 11. jaanuari 2019. aasta otsusega (EL) 2019/274 (7) loa allkirjastada läbirääkijate tasandil 14. novembril 2018 kokku lepitud väljaastumisleping. Liit kinnitas, et on valmis jätkama kiiresti oma allkirjaga ja lepingu sõlmimisega, kui Ühendkuningriigi parlament kiidab väljaastumislepingu heaks. Väljaastumislepingu (8) neljandas osas on sätestatud üleminekuperiood, mis algab lepingu jõustumise kuupäeval ja mille jooksul kohaldatakse Ühendkuningriigis ja selle suhtes liidu õigust, nagu lepingus on sätestatud.
                  
               
                     (15)
                  
                  
                     Igal juhul kohaldatakse käesolevat otsust ainult nii kaua, kui liidu õigust kohaldatakse Ühendkuningriigis ja selle suhtes,
                  
               ON VASTU VÕTNUD KÄESOLEVA OTSUSE:
         
            Artikkel 1
            Ühendkuningriigi tehtud erand rakendusmääruse (EL) nr 923/2012 lisa punkti SERA.5005 alapunktis a sätestatud nõuetest, millest teatati komisjonile, Euroopa Liidu Lennundusohutusametile ja teistele liikmesriikidele 20. septembril 2019 ning mis lubab visuaallennuilma, pilvedest miinimumkauguse ja visuaallennureeglite puhul mitte järgida nõuet säilitada vajalik kaugus pilvest, ei vasta määruse (EL) 2018/1139 artikli 71 lõikes 1 sätestatud tingimustele.
         
         
            Artikkel 2
            Käesolev otsus on adresseeritud Suurbritannia ja Põhja-Iiri Ühendkuningriigile.
         
         
            Brüssel, 25. november 2019
            
               
                  Komisjoni nimel
               
               Violeta BULC
               
                  komisjoni liige
               
            
         
         
            (1)  ELT L 212, 22.8.2018, lk 1.
         
            (2)  Komisjoni 26. septembri 2012. aasta rakendusmäärus (EL) nr 923/2012, millega kehtestatakse ühised lennureeglid ning aeronavigatsiooniteenuseid ja -protseduure käsitlevad käitamissätted ning muudetakse rakendusmäärust (EL) nr 1035/2011 ning määruseid (EÜ) nr 1265/2007, (EÜ) nr 1794/2006, (EÜ) nr 730/2006, (EÜ) nr 1033/2006 ja (EL) nr 255/2010 (ELT L 281, 13.10.2012, lk 1).
         
            (3)  E 4869, E 4919, E 4761, E 4312, E 4163, E 4073, E 3982, E3960.
         
            (4)  Komisjoni 30. novembri 2016. aasta otsus C (2016) 7654 final, millega keeldutakse Ühendkuningriigile andmast luba teha erand teatavatest komisjoni määruses (EL) nr 923/2012 sätestatud sisulistest nõuetest.
         
            (5)  Otsus C(2016) 7654 final.
         
            (6)  Euroopa Ülemkogu 29. oktoobri 2019. aasta otsus (EL) 2019/1810, tehtud kokkuleppel Ühendkuningriigiga, millega pikendatakse ELi lepingu artikli 50 lõike 3 kohast tähtaega (ELT L 278I, 30.10.2019, lk 1).
         
            (7)  Nõukogu 11. jaanuari 2019. aasta otsus (EL) 2019/274 Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu Euroopa Liidu ja Euroopa Aatomienergiaühenduse nimel allkirjastamise kohta (ELT L 47 I, 19.2.2019, lk 1).
         
            (8)  Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise leping (ELT C 144 I, 25.4.2019, lk 1).